Maqubela-seun: Sy moet 20 jaar sitThandi Maqubela. Foto: SAPA “Ons is van mening dat ŉ daad van dié aard so streng moontlik hanteer moet word,” het Duma Maqubela, Patrick se seun, ter strafverswaring getuig. “Ek sou dink 20 jaar … die familie sal dink daar is ’n skyn van geregtigheid daartoe.” Staatsaanklaer Bonnie Currie-Gamwo het aan Maqubela jr. gevra hoe hy voel oor Arina Smit, ŉ maatskaplike werker, se voorstel dat Maqubela ’n opgeskorte vonnis of periodieke gevangenisstraf kry. Smit het die voorstel gemaak in ŉ verslag van 50 bladsye wat sy saamgestel het nadat sy die tersaaklike dokumente oorweeg het en gesprekke met Thandi en ander familielede gevoer het. Maqubela jr. het gesê dit sal hoogs onsensitief wees indien die hof Thandi se persoonlike omstandighede in ag neem en nie dié van die familie of samelewing nie. “Periodieke gevangenisstraf is iets wat die samelewing sal verstom en die verkeerde boodskap sal uitstuur.” Duma en sy oorlede broer is uit hul pa se huwelik met sy eerste vrou gebore. Hulle is in 1982 geskei nadat Patrick ontrou was. Hy en Thandi is later getroud. Thandi is in November 2013 skuldig bevind aan die moord op haar man in 2009 in sy huis in Seepunt, Kaapstad. Sy is ook skuldig bevind op ŉ aanklag dat sy haar man se testament vervals en bedrog gepleeg het. Vonnisverrigtinge word Maandag hervat.